14 Mei: Jou keuses moet die regtes wees. - Jan van der Watt - www.bybelkennis.co.za
by Mitch Kalp · Published 14/05/2017 · Updated 11/05/2017
Joh 19:1-30 (fokus 19:1-16)
Regte of verkeerde keuses kan ons lewenspad radikaal beïnvloed. Een verkeerde keuse kan jou heeltemal op die verkeerde pad sit. Die Jode het in 19:15 een so 'n radikale keuse gemaak. Hulle moes tussen God en die keiser kies… en toe kies hulle die keiser. Daarmee het hulle in een oomblik hulle rug gedraai op alles wat hulle geglo het en die verkeerde pad, weg van God af, gekies.
Dit is nie dat hulle doelbewus teen God wou draai nie (sien 16:2). Hulle geestelike oë het egter so dof geword dat hulle Hom nie meer kon raaksien nie. Hulle het so vol van hulleself en hulle eie godsdiens geword dat daar nie meer plek vir God in hulle keuses was nie. As jy jou oë so van God afhaal sal jy Hom nie meer so helder kan sien nie – dan kies jy gewoonlik maar vir jouself en jou eie belange (sien 11:49-50).
As gelowiges moet ons nooit toelaat dat ons geestelike oë so dof word dat ons God in ons keuses begin miskyk nie. En die vinnigste manier om jou oë dof te kry is om net na jou eie behoeftes te staar en van God se agendas te vergeet. Nee, ons keuses en agendas moet die regtes wees… dit wat Jesus gelukkig maak.